Om Die Tafel… – hier "blok" ek!
Om Die Tafel…
Tannie bestaan drake? Kom dit skielik en bitter onverwags van Lianè, my seun se aangelapte dogtertjie van 6. Terloops sy trek nogsteeds haar neus op vir my kos, is net nie meer so uitgesproke daaroor nie. Al wat sy by my eet is piesangs en ‘n soetigheid indien sy toegelaat word deur “die tannie”, wat sy behoorlik uitdruk as sy my aanspreek.
Ag Vader, dink ek by myself, hierdie klein nuuskierige agies en hul vrae waarvoor ek nie aldag antwoorde het nie.
Dit is net laasweek toe Elaine vir my vra of ek ook dink God is geslagloos, want haar pa sê Hy is geslagloos. Ek vererg my dadelik in die stilligheid en weet nou moet ek kophou. Ek is keelvol vir almal wat polities so korrek wil wees. Dit is vreeslik dat ons nie meer vandag ‘n “spade ‘n spade” kan noem sonder om in die moeilikheid te kom nie.
Ek antwoord haar as volg, Lainey, vlg my is die Here Jesus ‘n man, die Bybel praat van God die VADER, Jesus die SEUN waaroor ek wel nie seker is nie is die Gees, die Gees kan geslagloos wees, maar God is God die VADER, Jesus is God die Seun en dit is hoe ek hulle ervaar. GOD is my Abba Vader, Jesus die Seun is my Redder en die Gees is in my, die Gees is alomteenwoordigend en is my beste vriend omdat dit die heeltyd by my is, geskenk deur Jesus aan ons toe Hy opgevaar het na die hemel, sodat ek en jy nooit alleen sal wees nie. En dadelik antwoord sy my, “Ek het geweet God/Jesus is ‘n man, want die Bybel sê so.”
En vanaand is dit drake… ek is te oud vir al die vrae, en ek is boonop te blonde vir al die antwoorde. Ek sukkel op die beste van tye myself met vrae waarvoor ek nie antwoorde het nie. Nou dink ek, drake mmm, wat sal ek nou vir die kind sê. Nee, Lianè drake is fantasie! Dadelik sê my Veearts, ma is verkeerd drake is, selfs die Bybel praat van drake. Ag nonsens, waar lees jy dit?
Eers bly ek stil, doodstil, ek wil eers vir myself dit in die Bybel sien, dadelik na ete gryp ek vir google, en waaragtig, daar is dit op wit en swart.
Die Veearts is al uit na haar eie plek en rooigesig sê ek vir Lianè, Ne’tjie, daar was drake, drake is nie net fantasie nie, die Bybel praat daarvan.
En wat sê die 6 jarige vir my? Awesome, ek het geweet drake het bestaan, nes dinosaurs!!! En met daai wete gaan sy en Lainey aan met hul gesprek asof als wat nou gebeur het die normaalste ding ooit is. Vrae waarvoor ouma/tannie antwoorde het, reg uit die Bybel, dit moet mos dan altyd die waarheid wees as die Bybel so sê, my google. En skielik voel ek effe meer belangrik net omdat iemand ook my mening as die finale sê ervaar, want hulle weet ouma/tannie soek eers die antwoord in die Bybel 😁 en as die Bybel so sê MOET dit die waarheid wees.
3 thoughts on “Om Die Tafel…”
November 20, 2018 at 10:13 nm
Pragtig! Amen. Ek glo ook soos jy en hulle.
November 21, 2018 at 5:49 vm
Beslis! Ek dink ons raak soms deurmekaar omdat ons gewone Bybels nie kronologies gerangskik is nie. Ek dink hierdie diere was in of voor Noag se tyd. Of dalk selfs daarna. Maar as die Bybel van hul praat was hul beslis werklik.
November 21, 2018 at 6:53 vm